Olsbergin lento-onnettomuus

Olsbergin lento-onnettomuus tapahtui 23. kesäkuuta 2014 kello 15.22 paikallista aikaa, kun harjoituslennolla olleet Eurofighter Typhoon ja Learjet 35A törmäsivät toisiinsa Olsbergissä, Nordrhein-Westfaleninssa, Saksassa. Molemmat Learjetissä olleet lentäjät kuolivat koneen maahansyöksyssä, mutta Eurofighterin lentäjä onnistui tekemään hätälaskun.
Tausta.
Ensimmäinen lentokone oli mallia Learjet 35A, rekisteriltään D-CGFI ja valmistenumeroltaan 35A-612. Koneen viimeisin lentokelpoisuustarkitus oli tehty 19. helmikuuta 2014, ja sillä oli lennetty 8 259 tuntia. Toinen onnettomuuskone oli Saksan ilmavoimien Eurofighter Typhoon -mallinen hävittäjä, rekisteriltään 30+91 valmistenumeroltaan GS0070. Hävittäjä oli valmistettu vuonna 2012 ja sillä oli lennetty noin 329 tuntia.
Learjetin kapteeni oli onnettomuushetkellä 50-vuotias. Hänellä oli liikennelentäjän lupakirja, sekä lentokokemusta 7 505 tuntia, joista 3 554 kyseisellä konetyypillä. Perämies oli onnettomuushetkellä 43-vuotias, ja hänellä oli lentokokemusta 3 560 tuntia, joista 745 kyseisellä konetyypillä. Hän oli lentänyt 2 814 tuntia hävittäjällä. Eurofighterin lentäjä oli onnettomuushetkellä 33-vuotias. Hänellä oli sotilaslentäjän lupakirja, ja hän oli lentokokemusta yhteensä 1 465 tuntia, joista 406 kyseisellä hävittäjämallilla.
Koneet suorittivat onnettomuuslennolla Renegade-harjoitusta, joka oli tunnistamisen ja sotiaallisen väliintulon harjoitus. Learjet simuloi harjoituksessa kaapattua lentokonetta, johon on menetetty radioyhteys.
Tapahtumien kulku.
Learjet nousi ilmaan Hohnin lentokentältä kello 13.04, ja perämies ohjasi konetta. Kone nousi lähdön jälkeen lentopinnalle 350, minkä jälkeen se otti vakiokorkeudekseen noin 1 500 metriä. Kone kiersi kolmesti ympyrää Ramsteinin lentotukikohdan alueella, minkä jälkeen se suuntasi pohjoiseen. Kello 14.19 lennonjohto käski Learjetiä nousemaan noin 2 400 metriin ja kaartamaan oikealle, sekä ilmoitti, että Eurofighter-hävittäjät olivat juuri lähteneet Nörvenichin lentotukikohdasta.
Kahden Eurofighterin muodostelma nousi ilmaan kello 14.20 ja otti yhteyttä lennonjohtoon. Eurofighterit saivat näköyhteyden kohteeseensa Learjetiin kello 14.26.31 noin 11 kilometrin etäisyyden päässä. Heidän käskettiin nousta kohteensa korkeudelle ja kääntyä suuntaan 030. Kello 14.27.26 Eurofighter-muodostelman johtaja ilmoitti suorittavansa lähestymisen kohti Learjetiä ilman tutka-apua. Lennonjohdosta ilmoitettiin harjoitusviesti, jonka mukaan koneessa oli kaksi lentäjää ja mahdollinen kaappari. Kello 14.28 Eurofighterit alkoivat lähestyä Learjetiä takaapäin, alle neljän kilometrin päässä toisistaan. Minuuttia myöhemmin lentäjä toisti koneen tuntomerkit.
Kello 14.34 Eurofightereita käskettin tarkistamaan, totteleeko Learjet käskyjä. Tämän vuoksi toinen Eurofighter heilutti sen siipiä useaan kertaan, ja koska mitään ei tapahtunut, he vastasivat lennonjohdolle kieltävästi. Learjet ilmoitti nähneensä siipienheiluttamisen, ja ilmoitti odottavansa kolme minuuttia. Lentäjä sanoi, että jos hävittäjä helauttaa siipiään toisen kerran, heidän on reagoitava siihen. Learjetin vasemmalla puolella lentänyt Eurofighter siirtyi hieman koneen edelle. Kello 14.38 lennonjohto ilmoitti Learjetille tilanteen olevan se, että kaappari olisi voitettu ja koneen tulisi nyt seurata hävittäjän liikkeitä.
Eurofighter alkoi kääntyä vasemmalle, ja kallistui yhteensä noin 27 astetta. Learjetin automaattiohjaus sammui kello 14.38.13. Kun kone alkoi seurata hävittäjää, se kallistui noin neljä astetta, kunnes perämies pyysi kapteenia ottamaan ohjat, sillä hävittäjä katosi hänen näköpiiristään. Moottoreiden tehot nousivat noin 88 prosenttiin ja kallistuskulma nousi 13 asteeseen. Eurofighter ilmoitti Learjetin seuraavan sitä, jolloin sen kallistus, korkeus ja nopeus pysyivät lähes muuttumattomina. Learjet yritti käynnistää tietokoneohjauksen, jolloin Learjetin kallistus oli noin 52 astetta. Learjetin ääninauhuri lopetti nauhoittamisen kello 14.38.29.
Learjet putosi pellolle ylösalaisin jyrkässä syöksyssä, noin sadan metrin päähän useista rakennuksista. Useiden silminnäkijöiden mukaan lähin asuinrakennus oli vain 80 metrin päässä.
Kello 14.38.48 Eurofighter lähetti mayday-kutsun, ja kello 14.39.09 ilmoitti törmänneensä todennäköisesti Learjetiin. Lentäjä kääntyi vasemmalle kohti Nörvenichin tukikohtaa asetti transponderiinsa hätäkoodin. Toinen Eurofighter ilmoitti Learjetin koordinaatit ja pyysi lähestymislupaa Nörvenichiin. Lennonjohto pyysi toista Eurofighteria palaamaan Learjetin onnettomuuspaikalle, mutta vahinkotarkastuksen tehtyään lentäjä kieltäytyi ja sanoi toisen koneen tarvitsevan apua. Kello 14.45.56 Eurofightereita ohjeistettiin ottamaan yhteyttä Nörvenchin lennonjohtoon. Kone laskeutui kello 14.58.
Tutkinta ja onnettomuuden syyt.
Eurofightrin lentäjän lausunnon mukaan he olivat lentäneet 450 solmun nopeudella nousun jälkeen. He olivat lähestyneet Learjetiä ja jarruttaneet. Lentäjä lensi Learjetin vasemmalla puolella kun tarkisti Learjetin tottelevaisuuden. Miehistö oli vastannut silloin, kun hävittäjällä oli kallistumaa noin 15–25 astetta. Hänellä oli katse ohjaamossa törmäyksen tapahtuessa. Hänen mukaansa Learjet oli kadonnut ja peilistä oli näkynyt mustaa savua. Törmäyksessä toinen kaasukahvoista oli jumiutunut.
Onnettomuustutkinnan mukaan onnettomuuden yksi välitön syy oli odottamattomien ohjausliikkeiden ja siitä seuraavan törmäysriskin kasvamisen huomiotta jättäminen käännöksessä. Learjetin miehistö oli myös jättänyt huomiotta näkökentän rajoittuneisuuteen liittyvät vaarat. He olivat myös juuri ennen törmäystä keskittyneet koneen tietokoneeseen, minkä vuoksi kone pääsi kallistumaan kohti Eurofighteria miehistön näkemättä sitä. Tutkinnan mukaan onnettomuuden epäsuora syy oli Renegade-harjoitukseen liittyvä tiedonpuute, sillä miehistöille ei oltu kerrottu yksityiskohtaisesti, miten tehtävä tulisi suorittaa. Myöskään minkäänlaista vaara-analyysia ei oltu tehty.
Seuraukset.
Onnettomuustutkinnan seurauksena laadittiin kuusi turvallisuussuositusta.